สรรพากรรีดรายได้เข้าเป้า6แสนล้าน
กรมสรรพากรโชว์ผลงานรีดภาษีครึ่งปีได้ 6 แสนล้านบาท เชื่อทั้งปีไม่พลาดเป็า 1.3 ล้านล้านบาท
18 เม.ย. 2555

กรมสรรพากรโชว์ผลงานรีดภาษีครึ่งปีได้ 6 แสนล้านบาท เชื่อทั้งปีไม่พลาดเป็า 1.3 ล้านล้านบาท
นายสาธิต รังคสิริ อธิบดีกรมสรรพากร กล่าวว่า การเก็บภาษีของกรม 6 เดือนแรก ปีงบประมาณ 2555 ได้ทั้งหมด 6.01 แสนล้านบาท เพิ่มขึ้นจากปีก่อน 5.49 หมื่นล้านบาท หรือ 10.06% และสูงกว่าเป้าที่ตั้งไว้ 1.88 หมื่นล้านบาท หรือ 3.22% ถือว่าน่าพอใจ เพราะที่ผ่านมาเศรษฐกิจไทยได้รับผลกระทบจากน้ำท่วมรุนแรง และมีมาตรการลดหย่อนภาษีจำนวนมาก สำหรับเป้าหมายการเก็บภาษีทั้งปี 1.3 ล้านล้านบาท จะทำได้ตามเป้า
ทั้งนี้แยกเป็นการเก็บภาษีมูลค่าเพิ่มสูงกว่าปีก่อน 8.4% นิติบุคคล 4.82% และการเก็บภาษีมูลค่าเพิ่ม 12.3% ซึ่งเชื่อว่าจากมาตรการกระตุ้นเศรษฐกิจต่างๆ ของรัฐบาล จะทำให้การเก็บภาษีมูลค่าเพิ่มในครึ่งปีหลังเพิ่มขึ้นอีก
อธิบดีกรมสรรพากร กล่าวว่า การยื่นแบบภาษีเงินได้บุคคลธรรมดาจำนวน 11 ล้านคน เพิ่มขึ้น 0.64% มีการชำระภาษีเพิ่ม 1.5 หมื่นล้านบาท มีการยื่นแบบและขอคืนภาษี 2.18 ล้านคน เป็นจำนวน 1.7 หมื่นล้านบาท ขณะนี้ได้เนินการคืนได้ 70% ของผู้ที่ขอยื่นคืนแล้ว
จากการยื่นแบบภาษีพบว่า มีผู้ขอใช้สิทธิลดหย่อนภาษีบ้านหลังแรกจำนวน 1 หมื่นราย เป็นเงินจำนวน 225 ล้านบาท ซึ่งคาดว่าในปีต่อๆ ไปจะเพิ่มขึ้นเรื่อยๆ และ มีผู้ขอลดหย่อนภาษีจากการซ่อมบ้านและรถที่ถ฿กน้ำท่วมจำนวน 1.1 หมื่นราย เป็นเงินจำนวน 257 ล้านบาท